Ef maður sker af sér húðina á þumalfingri , kemur þá nákvæmlega sama fingrafar aftur ? Húðin á okkur er tvískipt . Yst er yfirhúð ( epidermis ) og undir henni liggur leðurhúðin ( dermis ) . Frumurnar sem eru yst í yfirhúðinni , í svokölluðu hornlagi , eru dauðar og flagna stöðugt af en dýpra í yfirhúðinni eru lifandi frumur sem skipta sér í sífellu og sjá til þess að ysta lagið sé í stöðugri endurnýjun . Húðfruma lifir að meðaltali í 20 - 50 daga , en þá flagnar hún af . Talið er að allt að eitt gramm af húðflögum geti losnað af meðalmanni á hverjum degi . Húðfrumurnar á fingrum okkar , sem og annars staðar á líkamanum , eru þess vegna í stöðugri endurnýjun en samt breytast fingraför okkar ekki . Það sama á við ef við fjarlægjum þunnt lag af yfirhúðinni á fingrunum , hvort svo sem það skerst af eða brennur . Húðfrumurnar endurnýja sig og mynda nýtt lag þar sem fingrafarið er nákvæmlega eins og áður . Til þess að eyðileggja fingraför okkar þarf að skera niður í leðurhúð . Hún er aðallega gerð úr bandvef og þar eru æðar , smágerðir vöðvar , svita - og fitukirtlar og einnig taugaendar . Mynstur fingrafaranna ræðst meðal annars af því hvernig taugar í fingrunum tengjast húðinni . Ef skurður nær niður í leðurhúðina og í taugaendana eyðileggst mynstrið . Okkur er að vísu ekki fulljóst af hverju einhver ætti að vilja eyðileggja fingraför sín . Ef menn vilja ekki að fingraför þeirra þekkist er mun einfaldara að ganga alltaf með hanska . Það er líka sársaukaminna en að skera í leðurhúðina á sér . Sú kenning að engin tvö fingraför séu eins er komin frá Englendingnum Francis Galton ( 1822 - 1911 ) , sem var frændi Charles Darwin . Í bókinni Fingraför ( Finger Prints ) frá árinu 1892 reiknaði Galton út eftir ákveðnum aðferðum að til væru að minnsta kosti 64 milljarðar afbrigða af fingraförum . Ef sú tala er nærri lagi eru þess vegna afar litlar líkur á því að tveir einstaklingar hafi eins fingraför , eða 1 / 64 x 109 , en þetta sýnir þó ekki fram á að ómögulegt sé að tveir einstaklingar hafi eins fingraför . Í fingrafarafræðum er hugtakið minutia haft yfir ýmis konar ' smáatriði ' sem notuð eru til að greina á milli ólíkra fingrafara . Myndin hér fyrir ofan sýnir fjögur helstu smáatriði fingrafara . Rannsóknir hafa sýnt að fingraför eru að mestu fullmótuð á fimm mánaða gömlu fóstri og þau haldast óbreytt alla ævina , þó að mynstrið stækki vitanlega á fyrstu æviárunum .